แข่งประชันโฉมหุ้นกู้ดอกเบี้ยบานสะพรั่ง
ธนชาตออกหุ้นกู้ 1 ปี วงเงิน 5,000 ล้านบาท จ่ายดอกเบี้ย 3.45% ด้านอีซี่ บาย ออกหุ้นกู้อายุ 3 ปี จ่ายดอก 4.95%
21 มี.ค. 2555

ธนชาตออกหุ้นกู้ 1 ปี วงเงิน 5,000 ล้านบาท จ่ายดอกเบี้ย 3.45% ด้านอีซี่ บาย ออกหุ้นกู้อายุ 3 ปี จ่ายดอก 4.95% 
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารได้ออกหุ้นกู้อายุ 1 ปี ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ มูลค่า 5,000 ล้านบาท เสนอขายแก่ผู้ลงทุนทั่วไป ดอกเบี้ย 3.45% โดยจะจ่ายดอกเบี้ยทุก 3 เดือน ซึ่งสูงกว่าเงินฝากประจำของธนาคารพาณิชย์ทั่วไป 
ทั้งนี้ กำหนดจำนวนเงินจองซื้อขั้นต่ำที่ 5 หมื่นบาท และทวีคูณทุก 5 หมื่นบาท ซึ่งหุ้นกู้ชุดนี้ได้อันดับเครดิต AA- จากทริสเรทติ้ง และเปิดจองซื้อวันที่ 22-23 มี.ค. และ 26 มี.ค.นี้ ที่ธนาคารธนชาตทุกสาขา ครบกำหนดไถ่ถอนวันที่ 27 มี.ค. 2556 
นายสุรพันธ์ ปูรณคุปต์ ผู้จัดการฝ่ายทุนธนกิจ สายวาณิชธนกิจ ธนาคารกรุงเทพ เปิดเผยว่า ธนาคารเปิดรับจองซื้อหุ้นกู้ของบริษัท อีซี่ บาย โดยเสนอขายแก่นักลงทุนทั่วไป มูลค่าไม่เกิน 2,000 ล้านบาท ราคาหน่วยละ 1,000 บาท กำหนดซื้อขั้นต่ำ 1 แสนบาท เสนอขายหุ้นกู้ทั้งหมด 3 ชุด ประกอบด้วย ชุดที่ 1 หุ้นกู้มีประกัน อายุ 3 ปี ดอกเบี้ย 4.95% ชุดที่ 2 หุ้นกู้มีประกัน อายุ 4 ปี ดอกเบี้ย 5.35% และชุดที่ 3 หุ้นกู้ไม่มีประกัน อายุ 3 ปี ดอกเบี้ย 5.20% กำหนดจ่ายดอกเบี้ยทุก 3 เดือน เสนอขายวันที่ 26-29 มี.ค.นี้ ผ่านธนาคารกรุงเทพ ธนาคารธนชาต บริษัทหลักทรัพย์ โนมูระ พัฒนสิน และธนาคารซีไอเอ็มบี ไทย
ทั้งนี้ สมาคมตลาดตราสารหนี้ไทยเตรียมปรับประมาณการออกหุ้นกู้ของภาคเอกชนในปีนี้เพิ่มเป็น 3.9 แสนล้านบาท จากเดิม 2.5-3 แสนล้านบาท เนื่องจากมีธนาคารพาณิชย์ออกหุ้นกู้จำนวนมาก ที่ผ่านมามีธนาคารกสิกรไทย ธนาคารไทยพาณิชย์ ธนาคารเกียรตินาคิน และธนาคารกรุงไทย ออกหุ้นกู้รวมกันกว่า 8 หมื่นล้านบาท และมีแนวโน้มจะออกภายในปีนี้อีกจำนวนมาก